تورکجه کیتاب یایین ائولرینین بیر نئچه-سینی کیتاب سرگیسینه قویماغینی اؤیرندیگیمده، کیتاب سرگیسینه گئتمه-یه آیاغیم گلمیردی. اونون اوچون ده، کئچمیش ایللرده کی ماراغی ایتیرمیشدیم. آنجاق ایش یئرینده، لاتین کیتاب آلماق اوچون من ایله بیر باشقاسی، کیتاب سرگیسینه گئتدیک. بو ایل لاتین کیتابلارینین یئری، فارسی کیتابلاریندان آیریلمیشدی. عابباس آبادخیاوانین آلتیندا لاتین کیتابلاری، اوستونده فارسی کیتابلاری یئرلشدیریلمیشدی.
لاتین کیتابلاری اوچون، دؤرد چادیر وورموشدولار. هارا گئده جه-ییمیز بللی ایدی. لاتین کیتابلاری، آلانلار قالسین قیراقدا، باخانلار بئله آز ایدی. کیتابلارین باها اولدوقلاری بیر دلیل اولا بیلردی. یایین ائولرینین بیر-ایکی سیندن سئوای، باشقا یایین ائولرینه میلچک قونموردو. ساتیجی-لار آلیجی-لاری گؤزدن گئچیریردیلر، آلان اولانلارا، هر یولو ساتماغا دَنیییردیلر. ایشیمیز بیر ساعات ایچینده بیتدیکدن سونرا، باشقا اؤلکه-لردن گلن یایین ائولرینه باش ووردوم. بیر ایکی آفریقایی اؤلکه، هیند، بیر-ایکی عرب اؤلکه-سی، تورکیه-دن ده قاتیلانلار وار ایدی. تورکیه-نین سیفارتیندن ده، تورکیه-نی تانیتماق اوچون گئچمیش ایل-لره تای بیرغورفه وار ایدی. هر ایله تای، او غورفه-ده اولان کیتابلار ساتیش اوچون دئییل ایدی. بو دؤنه ماراغیمی چکن بیر قونو وار ایدی. کوردلرین قونوسوندا بیر چوخ کیتاب وار ایدی. بو اؤزلویونده ماراقلی ایدی. کیتابلار کوردلر دانماق اوچون یوخ، بلکه تانیتماق اوچون ایدی. واقتیمین آز اولدوغو اوچون کیتابلارین هامیسینی واراقلایانمازدیم. واراقلادیقلاریم، کوردلر اوچون یئنی بیر یاناشمادان خبر وئریردی.
او سالوندا، تورکیه-دن گلن بیر یایین ائوی وار ایدی. غورفه-نین ایچینده کیمسه یوخ ایدی. یان غورفه-دن هاردا اولدوقلارینی سوروشدوم. دئدی گلرلر. بیر ایکی دؤنه باش ووراندان سونرا، ایکی نفر غورفه-یه گیردیلر. ائله بیل چوخدان ایدی بیر-بیرلرین گؤرمه-میشدیلر. کئف-احوال لاشمالاری قورتولان دئییلدی. سوروشدوم، تورکجه-تورکجه سؤزلوک-لری یوخ دیر؟ باشدان سووما کیمی دئدی باشقا سالونلاردا ایکی-اوچون یایین ائوی تورکیه-دن گلیب دیر. او سالوندان چیخیب، آدرس وئریلن سالونا گئتدیم. سالونا یاخینلاشدیقجا، افغانلی-لار چوخالیردیلار. افغانلی-لارین گنج اوشاقلاری، اؤنجه-دن گؤردویوم افغان گنج-لرینه اوخشامیردیلار. گئیینیشلری داورانیشلاری، تئهرانین غرب شهرکینده گؤردویوم تیپ-لردن چوخ پوست-مودرن ایدی. ائله بیلدیم بیر آن کابولون مرکزینده گزیرم. تالیبان چوخدان ایدی دئیه-سن اورالاردا باتمیشدی. تکجه تالیبان یوخ، اؤنجه-دن تانیدیغیم افغانلیلاردان خبر یوخ ایدی. بیر چوخ افغانلی اؤیرنجی-لری گؤرموشدوم. سالونا گیردییمده هر کیم وار ایدی افغانلی ایدی دئسم یالان دئمه-میشم. بیر چوخ مملکتلرین یوخلوغونو، دولدورموشدولار افغانلیلار. افغانلیلارین غورفه-لرینین قاباغی قالابالیق ایدی. یاخینلاشیب، کیتابلارینی دا باخماق اولموردو. افغانلیلارا عایید اولان غورفه-لرین ایچینده بیر غورفه ده "غزنی"غورفه-سی ایدی. غزنی، سولطان ماحمود غزنوینین شهری اولاراق، ایسلام دونیاسی-نین فرهنگی باش-کندی سئچیلیب دیر بو ایل سانکی! افغانلیلارین غورفه-لرینده تئلویزیوندان دا گلیب فیلیم چکیردیلر. افغانلی-لارین دئدیک-لرینه گؤره اویدودا اولان شبکه-لرینده بیرینین خبرچی-سی خبر ییغیردی.
اورالاری سووشاندان سونرا، تورکیه-دن گلن ایکی یایین ائوینه باش ووردوم. نور ایله سمرقند یایین ائولرینده سؤزلوک، بیر ده تاپا بیلسم بیر تورک ادبیاتی تانیتیمی ایدی. نور یایین ائوینده 20 ایله 25 آراسیندا یاشدا، قاراشین بیر اوغلان دورموشدو. دانیشدیردیغدا تورکیه-لی اولمادیغی بللندی. بیلمیرم ساتیجی ایدی یوخسا یوخ، هر کیتابین اوستونه ال قویدوم، دئدیگی قیمت الیمی قوروتدو. رومانلار، اللی مین ایله یوز مین آراسیندا، قوتادغو بیلیک ایله، لوغات تورک دیوانی ایسه ی.زمین ایله ایکی یوز مین آراسیندایدی. آلماق ایسته-سه-یدیم ده آلا بیلمزدیم.
سمرقند یایین ائوی قالابالیق ایدی. اورانی دولاندیرانلار سانکی مذهبی مدرسه-نین گنج-لری ایدی. فارسی-نی اؤیرنمیشدیلر، غورفه-نین ایچینده ایکی-اوچ کیشی مذهبی کیتابلارا گؤره بیر-بیرلری ایله دانیشیردیلار. دانیشانلارین بیر تورکیه-لی، ایکی-سی افغانلی ایدی. اونلاردان سونرا بیر گنج اوغلان وار ایدی. سئیرک ساققالی ایدی، هله اوزو ساققالی ایله دولمامیشدی. او بیر ساتیجی ایدی. کیتابلارین قونولاری مذهب قونوساندایدی. ایستیردی نئجه اولمالیدی اولسون، بیر-ایکی کیتاب ساتا! کیتابلارین قیمتلری 10 مین ایله ییرمی مین آراسیندایدی، اوسته-لیک قلم، نوت کاغاذی دا وئریردی.
او سالوندان چیخدیقدان سونرا، ایشه قاییتماغی دوشونوردوم. افغانلی گنج اوشاقلا، چوخالمیشیلار. دانیشیقلاریندان، تئهرانین چئوره-سینده اوتوران عاییله-لرین اوشاقلاری ایدی. هئچ کیمدن چکینمیردیلر. باشلارین دیک توتوب یئرییییردیلر. سرگی-نین چیخیشیندا پارکینگه بنزر بیر یئر وار ایدی. قاپیسی آچیق ایدی. گنج اوشاقلارین چوخو گیریردیلر اورا، اونلارین گئتمه-یی منی اورا گئتمه-یه ماراقلاندیردی. هر کیم وار ایدی اوردا افغانلی ایدی. قیز-اوغلانلار کوما-کوما دایانیب میرتلاشیردیلار. بیر سیرالاری گؤزلرینین آلتیندان، بیر سیرالاری ایسه گؤزوموزون ایچینه باخاراق اؤزگه اولدوغوموزو اوزوموزه چکیردیلر. او دؤرد-دووارین بیر بوجاغی گئتدیکجه قالابالیقلاشیردی. اورا دوغرو آددیملادیق. الینده سیم-سیز بیر کیمسه دایانمیشدی. اوردا نه اولدوغونو سوروشدوق. افغانلی-لار اوچون بیر کونسئرت قورولاجاق ایدی. آنجاق ائله بیل بیر ساعات دئییلن واقتدان گئچمیشدی، هله باشلانمامیشدی. اوردان چیخدیقدا، کونسئرت قوروپون بیر قیراقدا گؤردوک. باخانلار ایله کونسئرت وئرن-لر بیر-بیرلرینه اویموردولار سانکی. افغانلی-لارین یئنی نسلی توولا ده-ییشمه-نی گؤرونتوله-میشدیلر.
azb_Arab azb_Arab azb_Arab azb_Arab azb_Arab azb_Arab